עופר ברקוביץ (פוליטיקאי)

קורות חייו

ברקוביץ נולד בירושלים וגדל בגבעה הצרפתית, רמת שרת ובקריית יובל. אביו, ד"ר שמואל ברקוביץ, דוקטור למשפטים ומומחה למקומות הקדושים בירושלים ואמו דינה היא עובדת סוציאלית ועובדת קהילתית. ברקוביץ מעיד כי גדל בבית מסורתי. הוא למד בחטיבת אורט מינקוף ובתיכון שליד האוניברסיטה והיה פעיל בצופים. בצבא התגייס תחילה לקורס טיס ומאוחר יותר עבר ליחידה מובחרת בחיל התותחנים, בה שירת שש שנים עד שהשתחרר בשנת 2008 בדרגת סרן וכיום משרת במילואים בדרגת רס"ן. הוא בוגר תואר ראשון בחוג לפילוסופיה כלכלה ומדע המדינה (פכ"מ) באוניברסיטה העברית בירושלים.

קריירה פוליטית

לאחר שחרורו מצה"ל הקים את תנועת "התעוררות", במטרה "לדאוג לציבור הציוני, הסובלני והיצרני בירושלים". להתעוררות תא סטודנטים באוניברסיטה העברית. בשנת 2011 עזר בהקמת תנועה חברתית בשם "מתפקדים", שמטרתה הגברת מעורבותם של צעירים בפוליטיקה.

חבר מועצת העיר (2008–2011)

בבחירות לרשויות המקומיות בשנת 2008 נבחר לראשונה למועצת העירייה, ברוטציה עם מירב כהן. בתפקידו זה היה אמון על מערכת החינוך הבלתי פורמלית בעיר וכיהן כיו"ר ועדת התרבות העירונית. בתקופת כהונתו כמחזיק תיק הנוער זכתה ירושלים בפרס יחידת הנוער המצטיינת לשנת 2011.
בשנת 2010 התנגד ברקוביץ להחלטת עיריית ירושלים למנוע מסינמה סיטי בעיר לפעול בשבת. ברקוביץ עתר לבג"ץ יחד עם חברים נוספים בתנועת "התעוררות", אולם בג"ץ החזיר את הדיון למועצת העיר. בשנת 2015 הודיעו בעלי הסינמה סיטי כי אין בכוונתם לפעול בשבת.

מנהל אסטרטגיה לפרויקט התחנה הראשונה (2012)

ב-2012 ברקוביץ' כיהן כמנהל האסטרטגיה והתוכן של פרויקט התחנה הראשונה מטעם היזם. היום התחנה הראשונה הוא מרכז תרבות שמכיל אופציות לפנאי, מסעדות, ספורט, ועוד.

סגן ראש העיר (2013 עד 2017)

בבחירות לעיריית ירושלים בשנת 2013 זכתה תנועת "התעוררות" בראשותו ל-4 מושבים במועצת העיר. ברקוביץ' מונה לסגן ראש העיר ולממונה על תחומי הפיתוח הכלכלי, התרבות ומרכז העיר. בנוסף כיהן כמ"מ יו"ר הדירקטוריון של חברת עדן, הממונה על פיתוח מרכז העיר.
ברקוביץ פעל יחד עם ח"כ רועי פולקמן לחקיקת חוק שיחייב בעלי נכסים לא מאוכלסים ("דירות רפאים") לשלם ארנונה כפולה על הנכס, במטרה להגדיל את מספר הדירות המוצעות לשכירות בעיר. בהמשך כהונתו הוביל ברקוביץ מאבקים נוספים בתחום הדיור, כגון המאבק בתופעת הנכסים הנטושים, אשר הביא בין השאר להוצאת צו הריסה למלון "פנינת דן" שעמד נטוש במשך כ-15 שנים. כמו כן פעל ליישום תקנה שהועברה על ידי השר גדעון סער המאפשרת לרשויות המקומיות לנצל שטחים ציבוריים לשם בניית דיור להשכרה לטווח ארוך במחיר מוזל.
ברקוביץ פעל למניעת סגירתו של בית הקולנוע הוותיק "לב סמדר" בשכונת המושבה הגרמנית, ובתיווכו הגיעו רשת בתי הקולנוע "לב" ובעל הנכס בו פועל הקולנוע להסכם על המשך הפעלה של בית הקולנוע למשך עשר שנים נוספות. כמו כן דאג לכך שעיריית ירושלים תשנה את סיווג הארנונה לאמנים, כך שגם נכסים שמשמשים יוצרים העוסקים בצורפות, צילום, וידאו־ארט, מוזיקה וספרות ייהנו מההנחה הניתנת לאמנים, ולא רק ציירים ופסלים כפי שהיה עד לשינוי זה.
ברקוביץ' פועל להחזרת משרדי הממשלה לירושלים. בעקבות פנייתו של ברקוביץ' הודיע סגן השר לשיתוף פעולה אזורי איוב קרא כי יעביר את משרדו לירושלים. כמו כן נאבק ברקוביץ' בניסיון לשכן את תאגיד השידור הישראלי מחוץ לירושלים, מאבק שלא צלח לבסוף. 
בקיץ 2017 פרץ משבר חריף בין ברקוביץ' ותנועת "התעוררות" לבין ראש העיר ניר ברקת על רקע ביקורתם על תוכניתו של ברקת לחלוקת שכונות ירושלים לחרדים, לדתיים ולחילונים. ברקת ביטל פגישות עבודה שנקבעו עם ברקוביץ' ואף איים על חברי הסיעה מטעם "התעוררות" בתביעת דיבה
בנובמבר 2017 הודיע ברקוביץ על פרישה מקואליציית ברקת ומתפקידו כסגן ראש העיר, והכריז על ריצה לראשות העירייה בבחירות 2018. בבחירות שהתקיימו ב-30 באוקטובר 2018 למועצת העיר ולראשות העיר העפיל לסיבוב השני לאחר שקיבל 29.4% מהקולות, בצוותא עם משה ליאון, שקיבל 32.76% מהקולות. סיעת התעוררות בראשותו הפכה לסיעה הגדולה במועצה עם 7 מושבים. בסיבוב השני שנערך ב-13 בנובמבר הפסיד למשה ליאון במרוץ צמוד, כאשר גרף 49.15% מהקולות (108,979 קולות) לעומת 50.85% מהקולות (112,744 קולות) לליאון. בסיבוב השני זכה גם לתמיכה מחלק מהציבור החרדי מאגודת ישראל והפלג הירושלמי.
לאחר הבחירות ניהל ברקוביץ משא ומתן על כניסה לקואליציה, אולם בסופו של דבר נשארו הוא וסיעתו באופוזיציה.

חיים אישיים

נשוי לעורכת הדין דינה אמסלם ברקוביץ, שעלתה לישראל מצרפת, ואב לשניים. מתגורר בנחלאות.